section_heading: Povijest
paragraph_text: Uspjeh tog singla potakao je još intenzivnije turneje, a ubrzo je snimljen i drugi singl "Sunčani dan" koji je podjednako dobro prošao na top listama. No, glazbeni ciljevi grupe bili su u konfliktu s tadašnjom glazbenom scenom. Šanse za komercijalni uspjeh nisu imali. Dvije singlice koje su snimili i po kojima su postali popularni nisu ni približno odražavale karakter grupe. Svirali su agresivniji i iskreniji rock i blues, za razliku od većine grupa koje su rock miksale s narodnom glazbom. I tijekom snimanja su bili svjesni da ih krivo prezentiraju. Nažalost, najbolje svirke koje su odražavale pravi identitet i karakter grupe nisu zabilježene snimcima. Htjeli su ih stišati i ugladiti, što je ipak bilo suprotno od njihove ideje. Vidljivo je to i na omotu prvog singla na kojem masnim slovima piše "pop grupa Had", što je u potpunom razilaženju sa samoodređenjem grupe. "Moj muzički integritet i iskrenost prema muzici kojom se bavim su jedni od najznačajnijih faktora u mom životu. U to vrijeme ja i moja grupa nismo željeli kompromis. Bilo nam je jasno da tržište jednostavno nije bilo spremno za nas. Što je najinteresantnije, po mom mišljenju, publika je očito bila spremna za promjenu, ali mi se čini da disco kuće to nisu prepoznale.", izjavio je Veseli Oršolić. Tako je raspad grupe Had bio neminovan.